section_heading: Biografija
paragraph_text: No Peta se ne oslanja samo na filmsku karijeru. Tako sa svojim prijateljem Jasperom Sceatsom planira osnovati tvrtku Psychit koja bi trebala proizvoditi sunčane naočale, satove i tenisice. To neće biti prva tvrtka čiji će vlasnik biti Peta. Ona već posjeduje jednu tvrtku - Sweet Lips Productions. Nada se kako će joj profit ostvaren u toj tvrtki pomoći da ostvari svoj san - otvaranje jedinstvene škole za djecu koja odrastaju na ulici. Škola bi se trebala zvati baš kao i ranije spomenuta tvrtka - Psychit. Iako uspješna, Peta Wilson živi sa svojom bakom u unajmljenom potkrovlju. Prema vlastitim riječima uživa u ronjenju, jahanju, plivanju, kriketu, slikanju i radu u vrtu premda zbog velikih obaveza ne smogne naći vremena za sve ranije spomenuto. Opsjednuta je oldtimer vozilima i za sada posjeduje tri oldtimera: Thunderbird iz 1957.; Chervolet Impalu iz 1958. godine i Dodge iz 1938. godine. Inače, u slobodno vrijeme, Peta Wilson popravlja stare automobile. Smatra seks zabavnim, a svoj izraženi seksipil na fotografijama komentira:"Kada vas fotografiraju trebate misliti na seks, a ne na to da budete seksi. Onda ćete sigurno izgledati seksi i na fotografiji". Za svoje zemljake Australce tvrdi: "Za australske muškarce predigra je nešto kao: "Jesi li budna?" Australci su Vikinzi modernog doba. To mi se sviđa". U budućnosti planira živjeti na svojih deset jutara zemlje, na australskoj obali, u svojoj maloj kućici popravljajući automobile, slikajući i čitajući scenarije za svoju producentsku tvrtku.